Imtella' Ottubru 16, 2021 Fir-raba' anniversarju mill-qtil ta' Daphne Caruana Galizia, il-familja tal-ġurnalista qalet li filwaqt li b'dieqa u gratitudni tfakkar il-ħajja u x-xogħol tagħha, tinsab impenjata tiżgura li ssir ġustizzja u li jittieħdu lezzjonijiet minn dan l-assassinju. Il-familja Caruana Galizia fakkret li l-inkjesta pubblika kkonkludiet li l-istat għandu jerfa' responsabilità għall-qtil tal-ġurnalista u esprimiet il-fehma li b'dan il-mod Malta għandha opportunità storika li tinbidel minn pajjiż magħruf għall-qtil ta' Daphne Caruana Galziia għal pajjiż magħruf għar-rispons għal dik it-trawma. Intqal, li l-għanijiet tar-riformi rakkomandati mill-inkjesta huma ċari: media ħielsa li ntqal għandha tingħata appoġġ u tkun protetta. Il-familja Caruana Galizia qalet li dan kollu hu meħtieġ għal demokrazija vera. Bl-istess mod appellaw biex tintensifika l-ġlieda kontra l-korruzzjoni u l-ħasil tal-flus li qalu huma t-theddida l-aktar qawwija għall-ġurnaliżmu f'Malta u f'ħafna mill-Ewropa. Appellaw biex jitressqu l-Qorti n-nies implikati fil-korruzzjoni li qalu wittiet it-triq għall-qtil tal-ġurnalista. Il-familja Caruana Galizia appellat lill-Gvern biex jikkundanna l-klima ta' impunità u r-retorika negattiva msemmijin fl-inkjesta pubblika u qalu li jridu jkunu involuti fil-pass li jmiss. Qalu li jistennew li l-Prim Ministru jikkonsulta lilhom u lis-soċjetà ċivili fuq il-prinċipji u t-termini li għandhom iwaqqfu kumitat indipendenti li jwassal għal riformi kulturali, politiċi u leġislattivi li jiżguraw il-libertà tal-media.